Carmen Niehaus, Huisgenoot se kosredakteur, hou van die idee dat Angelique kortpad vat deur sommer ’n bol winkeldeeg te gebruik om die pizzabasisse mee te berei. Dit bied ook ’n geleentheid aan familie en vriende om gesellig te verkeer terwyl die pizzas berei word.
Angelique geniet dit om vir kompetisies in te skryf en het jare gelede ook ’n resep vir groentelasagne vir Huisgenoot se Wenresepte ingestuur en R1000 gewen.
Dit was ’n groot verrassing toe sy hoor sy’t die tweede prys losgeslaan in Eskort se kompetisie. “Ek was in ekstase en het amper van my stoel afgeval! My ma en dogter het soos pompommeisies tekere gegaan toe ek die goeie nuus met hulle deel!” vertel sy laggend.
Angelique stap weg met R1 000 se Spree-geskenkbewyse, ’n digitale intekening op Huisgenoot en ’n afskrif van die Eskort 100 Years 100 Recipes-resepteboek. Haar resep sal op Huisgenoot se webtuiste en in ’n Oktober-uitgawe van die tydskrif verskyn.